Navoiyazot. "NAVOIYAZOT" AKSIYADORLIK JAMIYATI — Oʻzbekistondagi yirik kimyo sanoati korxonasi. "Oʻzkimyosanoat" davlat-aksiyadorlik kompaniyasi tarkibida. Navoiy shahrida joylashgan. Korxonada ishlab chiqariladigan asosiy mahsulot turlari: mineral oʻgʻitlar, sirka kislotasi, tiomochevina, xlor va xlor mahsulotlari, kaustik soda. Bundan tashqari, 70 dan ortiq turdagi mahsulotlar, organik va noorganik kimyoviy mahsulotlar ishlab chiqariladi. Mineral oʻgʻitlar, turli xil organik sintez mahsulotlari maqsadlarida tabiiy gazni qayta ishlashga ixtisoslashgan korxona sifatida qurilgan. Tabiiy gaz, havo, kaustik soda, osh tuzi va boshqa asosiy ishlab chiqarish uchun xom ashyo boʻlib xizmat qiladi. Aslida Navoiy kimyo kombinatini tashkil qilish bo‘yicha harakatlar 1958-yillarda boshlangandi. Bunday korxonani qurishdan asosiy maqsad 1958-1965-yillarda kimyoviy mahsulotlar, jumladan, mineral o‘g‘itlar ishlab chiqarishni 2-3, organik mahsulotlari ishlab chiqarishni 4,5-6 martaga o‘stirish edi. Buxoro viloyati rahbariyati tavsiyalari va mutaxassislarning xulosalarini ko‘rib O‘zbekiston SSR Vazirlar Kengashi 1960-yil 30-aprelda ammiak, kam foizli nitrat kislota, ammiakli selitra, suvli ammiak, atsetilen va atsetilenli nitril akril kislotasi va sellyuloza atsetatiga qayta ishlash majmualarini ishlab chiqarish kabi yo‘nalishlarni tarkibiga olgan Navoiy kimyo zavodini qurish rejalarini tasdiqlagan. “Navoiyazot” aksiyadorlik jamiyati O‘zbekiston Respublikasining yetakchi kimyo sanoati korxonalaridan biridir. Navoiy kimyo zavodini ishga tushirish ishlari 1964-yilda boshlanib, 13-dekabr kuni dastlabki yarim tayyor mahsulotlar (azot va kislorod) olindi. Shu bilan birga akril kislotasi nitrili sexida ishga tushirish ishlari yanada jadallashdi.